b'\n_START_ARTICLE_\nParella\n_START_SECTION_\nEtimologia\n_START_PARAGRAPH_\nLa paraula en catal\xc3\xa0 "parella" prov\xc3\xa9 del llat\xc3\xad par\xc4\xadc\xc5\xadla, amb el significat d\'un conjunt de dues coses, i especialment persones o animals, destinats a fer alguna cosa plegats. Posteriorment tamb\xc3\xa9 ha significat "persona que va unida amb una altra de la mateixa esp\xc3\xa8cie per a una acci\xc3\xb3 conjunta"._NEWLINE_Actualment, els termes "parella" i "relaci\xc3\xb3 de parella" s\'han imposat al llenguatge col\xc2\xb7loquial i fins i tot jur\xc3\xaddic (al terme parella de fet, per exemple) en detriment del mot "matrimoni", essent usat tant per persones casades com les que no ho s\xc3\xb3n, i incloent-hi nuvis, amants, etc. Ha anat substituint mots com "prom\xc3\xa8s/promesa" i "nuvi/n\xc3\xbavia". Per castellanisme alguns el fan servir de sin\xc3\xb2nim de xicot(a), amiguet(a), company(a), prom\xc3\xa8s/promesa: *la meva parella (l\'home o la dona amb qui surto).\n_START_SECTION_\nHist\xc3\xb2ria\n_START_PARAGRAPH_\nLa societat europea i occidental ha estat durant tres mil anys, fins a partir del segon ter\xc3\xa7 del segle XX, basada en un model de fam\xc3\xadlia patriarcal caracteritzat pel poder dels homes sobre les dones i els nens i amb funcions i rols establerts molt definits respecte a l\'home i la dona dins de la parella, en matrimoni. Els antics models econ\xc3\xb2mics i pol\xc3\xadtics es referien a "fam\xc3\xadlies" en aquest sentit. \xc3\x89s notable que els conceptes de fam\xc3\xadlia i parella, aix\xc3\xad com els antics rols corresponents al marit i a la muller, no van canviar amb la incorporaci\xc3\xb3 massiva de la dona al mercat laboral, i la conseg\xc3\xbcent independ\xc3\xa8ncia econ\xc3\xb2mica, ni amb la igualtat de drets sin\xc3\xb3 posteriorment: quan, a m\xc3\xa9s, la dona pot decidir quan i com pot portar fills al m\xc3\xb3n, sense parella o amb la parella que vulgui._NEWLINE_A partir del moment en qu\xc3\xa8 una majoria de dones va poder accedir a la contracepci\xc3\xb3, moltes d\'elles van poder adquirir un paper m\xc3\xa9s actiu i poder\xc3\xb3s a la vida social, i nom\xc3\xa9s aquest canvi ja implica noves relacions de parella i de models familiars. Al segle XXI, els canvis ideol\xc3\xb2gics, socials, tecnol\xc3\xb2gics, laborals i psicol\xc3\xb2gics afegits desafien encara m\xc3\xa9s la fam\xc3\xadlia del sistema patriarcal, iniciant una redefinici\xc3\xb3 del concepte de parella, caracteritzada per la intimitat i la reciprocitat. Un dels trets m\xc3\xa9s caracter\xc3\xadstics del comportament familiar de l\'\xc3\xa8poca actual s\xc3\xb3n els forts lligams de parentiu, augmentant l\'assist\xc3\xa8ncia entre parents.\n_START_SECTION_\nInstitucions legals basades en la parella\n_START_PARAGRAPH_\nLegalment, a Catalunya es considera parella estable -el terme legal usat, feta la formalitzaci\xc3\xb3, \xc3\xa9s uni\xc3\xb3 civil- la formada per dues persones "majors d\'edat que conviuen en una comunitat de vida an\xc3\xa0loga a la matrimonial, si la conviv\xc3\xa8ncia dura m\xc3\xa9s de dos anys ininterromputs, tenen un fill com\xc3\xba o formalitzen la relaci\xc3\xb3 en escriptura p\xc3\xbablica." Les parelles poden, o no, formalitzar el seu estat legal, social o religiosament, mitjan\xc3\xa7ant festes, cerim\xc3\xb2nies i documents. Algunes formes d\'institucions formals basades en la parella s\xc3\xb3n la parella de fet i el matrimoni, per exemple, en aquests casos, legalment cada membre de la parella \xc3\xa9s un c\xc3\xb2njuge, o tamb\xc3\xa9 marit (pels homes) i muller (les dones).\n_START_SECTION_\nReligi\xc3\xb3\n_START_PARAGRAPH_\nAl cristianisme, una parella es formalitza per mitj\xc3\xa0 del matrimoni religi\xc3\xb3s davant de D\xc3\xa9u, que es fa p\xc3\xbablic amb la cerim\xc3\xb2nia ritual del casament. El matrimoni cristi\xc3\xa0 \xc3\xa9s necessari perqu\xc3\xa8 la parella pugui tenir descend\xc3\xa8ncia i, fins i tot, relacions sexuals, ha de ser for\xc3\xa7osament entre un home i una dona i en principi no es pot dissoldre fins a la mort d\'alguns dels contraents, tot i que es donen casos d\'anul\xc2\xb7lacions matrimonials._NEWLINE_Es recomana a les parelles cristianes que tinguin m\xc3\xa9s d\'un fill i cases espaioses per a poder acollir no nom\xc3\xa9s la parella sin\xc3\xb3 fills, pares i hostes. Ha de mostrar-se feli\xc3\xa7, ja que una parella visiblement infeli\xc3\xa7 \xc3\xa9s a la pr\xc3\xa0ctica, des del punt de vista cristi\xc3\xa0, com una parella infidel.\n_START_SECTION_\nPsicologia\n_START_PARAGRAPH_\nLa psicologia de la parella inclou la psicologia evolutiva d\'una persona, en la seva cerca, construcci\xc3\xb3, ruptura o dol d\'una parella, per exemple, i els possibles problemes que afecten a les relacions de parella, incloent la viol\xc3\xa8ncia de g\xc3\xa8nere.\n_START_SECTION_\nAntropologia\n_START_PARAGRAPH_\nDes de l\'antropologia es poden estudiar els diferents tipus de parella d\'una \xc3\xa8tnia o cultura, en una \xc3\xa8poca i societat, com s\xc3\xb3n, com es relacionen els membres de la parella (i tamb\xc3\xa9 de trios) entre ells i, com a parella, amb els altres membres i parelles de la comunitat. A la societat occidental, a partir de finals del segle XX s\'observa una major fragilitat de la parella conjugal.'